รัฐออกตราสารหนี้คล่องกลต.ให้ยึดเกณฑ์มหาชน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — บอร์ด ก.ล.ต.เปิดทางหน่วยงานรัฐ รัฐวิสาหกิจออกตราสารหนี้คล่องขึ้น สกัดคนไม่มีคุณธรรมนั่งบริหารบริษัทขายหลักทรัพย์
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า คณะกรรมการ ก.ล.ต.มีมติเห็นชอบแนวทางการกำกับดูแลการออกและเสนอขายตราสารหนี้ของหน่วยงานภาครัฐ รัฐวิสาหกิจ และผู้ออกหลักทรัพย์อื่นๆ ให้ใช้มาตรฐานเดียวกับบริษัทจำกัด (บจ.) และบริษัทมหาชนจำกัด (บมจ.) 
ทั้งนี้ เพื่อเปิดทางให้หน่วยงานของรัฐ รวมไปถึงส่วนงานท้องถิ่น เช่น กรุงเทพมหานคร สามารถออกตราสารหนี้ได้กว้างขวางขึ้น
สำหรับหลักเกณฑ์การออกตราสารหนี้ให้กับผู้ลงทุนทั่วไป (PO) นั้น ผู้ออกต้องยื่นขออนุญาตกับ ก.ล.ต. และต้องเปิดเผยข้อมูลอย่างละเอียด พร้อมกับจัดอันดับความน่าเชื่อถือ รวมทั้งจัดทำงบการเงินให้เป็นไปตามมาตรฐานการบัญชีสำหรับ บมจ. เพื่อเป็นการคุ้มครองผู้ลงทุนตามมาตรฐานสากล โดยผู้ลงทุนจะได้รับข้อมูลมากเพียงพอประกอบการตัดสินใจลงทุน และสามารถนำข้อมูลไปเปรียบเทียบกับผู้ออกตราสารหนี้รายอื่นได้ 
นอกจากนี้ คณะกรรมการยังเห็นชอบให้ออกหลักเกณฑ์ในการกำหนดลักษณะการขาดความน่าไว้วางใจให้เป็นกรรมการหรือผู้บริหารของบริษัทที่ออกหลักทรัพย์และบริษัทจดทะเบียน เพื่อป้องกันไม่ให้ผู้มีลักษณะไม่เหมาะสมเข้ามาดำรงตำแหน่งที่สามารถบริหารจัดการทรัพย์สินของบริษัท
ด้านนายชนิตร ชาญชัยณรงค์ ผู้ช่วยผู้จัดการกลุ่มงานผู้ออกหลักทรัพย์และบริษัทจดทะเบียน ตลาดหลักทรัพย์แห่งประเทศไทย และผู้จัดการตลาดหลักทรัพย์เอ็ม เอ ไอ (mai) กล่าวว่า ในปี 2552 บริษัทจดทะเบียนใน mai 59 บริษัท มีกำไรสุทธิรวม 2,225 ล้านบาท และยอดขายรวม 49,811 ล้านบาท ลดลง 26% และ 12% จากปี 2551 ตามลำดับ 
สำหรับบริษัทที่มีกำไรสุทธิมีจำนวน 47 บริษัท คิดเป็น 80% ของบริษัททั้งหมด ซึ่งในจำนวนนั้น 11 บริษัทมีกำไรต่อเนื่อง 10 ไตรมาสขึ้นไป
“เศรษฐกิจที่ชะลอตัวทำให้ยอดขายและกำไรของ บจ.ใน mai ลดลง แต่ผลงานในไตรมาส 4 มีการฟื้นตัว และกำไรสุทธิเพิ่มขึ้นถึง 69% จากไตรมาส 3” นายชนิตร กล่าว